ענבר בזק

ממוזער|ענבר בזק, בעת נאום בהפגנה למען החזרת החטופים וסיום המלחמה בעזה, בצומת הגומא, בחודש מאי 2025
עִנְבָּר בֶּזֶק (נולדה ב-10 במאי 1974, י"ח באייר ה'תשל"ד) היא חברת הכנסת לשעבר מטעם מפלגת "יש עתיד". בעבר הייתה מרצה באקדמיה ויועצת עסקית, וכיום מכהנת כמנכ"לית החברה הכלכלית הגליל העליון. במאי 2025, הכריזה בזק שהיא מצטרפת למפלגת הדמוקרטים ומתכוונת להתמודד לכנסת ה-26 מטעמה.

ביוגרפיה
בזק נולדה וגדלה בקיבוץ דן שבאצבע הגליל, בת רביעית במשפחה של ארבע בנות. היא בתם של רותי בסנר, הבת הבכורה של העיר חולון, וצבי פריד, שנולד וגדל במשפחה חרדית מרחובות, עד שיצא בשאלה והצטרף לגרעין של השומר הצעיר ביד מרדכי. שני הוריה היו חניכי השומר הצעיר והכירו בגבעת חביבה, במסגרת סמינר של גרעיני הנח"ל של השומר הצעיר. אמה שובצה לגרעין נח"ל בקיבוץ דן, וכך הם הגיעו לקיבוץ ובנו שם את ביתם.

בנעוריה הייתה בזק אלופת ישראל ואלופת המכביה לנוער בשנים 1989-1990 בריצות למרחקים בינוניים (בגיל 16). כמו כן, ייצגה את ישראל באליפות העולם לנוער שנערכה בבודפשט בשנת 1991, בריצת 1,500 מטר שם זכתה במדליית ארד.

היא למדה בבית הספר התיכון עינות ירדן בקיבוץ עמיר. לאחר לימודיה יצאה לשנת שירות מטעם תנועת השומר הצעיר בתל אביב ולאחר מכן שירתה בצה"ל בפלס"ר נח"ל כמדריכת כושר קרבי.

בזק בעלת תואר ראשון בתקשורת ופסיכולוגיה מאוניברסיטת חיפה ותואר שני במנהל עסקים עם התמחות בשיווק משלוחת אוניברסיטת דרבי בישראל, אותו סיימה בהצטיינות בשנת 2002. במהלך התואר הראשון, למדה שנה באוניברסיטת טקסס באוסטין במסגרת חילופי סטודנטים.

בשנים 2015-2000 כיהנה בתפקידי ניהול שונים בתחום השיווק בחברות תנובה, טבעול וטבע נאות.

ב-2008 הקימה חברת ייעוץ בשם "דה מרקט", שהתמחתה בייעוץ אסטרטגי לחברות, עסקים וארגונים. היא הפסיקה את פעילותה שם כאשר נבחרה לחברת כנסת.

בנוסף, עבדה כעמיתת הוראה ומרצה מן החוץ בחוג לתקשורת באוניברסיטת חיפה משנת 2013 ועד כניסתה לכנסת ב-2021.

בפברואר 2015 ייסדה בזק תנועה חברתית בשם "עצמאים עושים שינוי" במטרה לאחד את העצמאים ובעלי העסקים הקטנים על מנת להביא שינויי חקיקה שייצרו רשת ביטחון סוציאלית לעצמאים ויפחיתו את הרגולציה לעסקים הקטנים. פעילותה הובילה לחקיקת חוק דמי לידה לעצמאיות בשנת 2016

בשנת 2015 הקימה את מטה העצמאים של מפלגת יש עתיד שם הייתה פעילה בגיבוש מצע המפלגה בתחום העצמאים והעסקים הקטנים במסגרת זו קידמה את חוק דמי מילואים לעצמאים, חוק מענק עבודה לעצמאים (מס הכנסה שלילי) ובהמשך קיבלה על עצמה גם את ניהול מטה משגב של המפלגה.

בשנת 2018 התמודדה בזק בבחירות לרשויות המקומיות לראשות מועצה אזורית משגב, אך הפסידה לדני עברי. בעקבות התמודדותה של בזק עלה מספר הנשים במועצה מארבע ל-13.

בשנת 2019 שובצה לראשונה ברשימת יש עתיד, לבחירות לכנסת ה-21, במקום ה-27.

בשנת 2021, שובצה בזק במקום ה-20 ברשימה לכנסת ה-24, ונכנסה לכנסת ב-25 ביוני 2021, במסגרת החוק הנורווגי (לאחר התפטרותה של השרה קארין אלהרר). בתקופה של שנה וחצי בהן הייתה חברת כנסת הגישה 12 הצעות חוק והשתתפה ב-2122 הצבעות, יותר מכל חבר או חברת כנסת מאז קום המדינה. לפי מדד פרלמטר של שקוף לפעילות פרלמנטרית, דורגה במקום החמישי מבין חברי הקואליציה, ובמקום ה-18 מבין כל חברי הכנסת העשרים וארבע.

בזק הייתה חברה ב, בוועדת הכלכלה, וב, בוועדה המיוחדת לפניות הציבור ובוועדה המיוחדת לענייני התמכרויות, סמים ואתגרי הצעירים בישראל. בוועדה זו הובילה מאבק נגד פרסום של מוצרי עישון,הטעיית הציבור והיעדר אכיפה בנושא. בפרט, התמקדה בנגישות לילדים וחוסר הפיקוח על סיגריות האלקטרוניות, פעילות שהובילה להגשת הצעת חוק לאיסור על נוזלי מילוי בטעמים אשר המשיכה להיות מקודמת גם לאחר שבזק סיימה את תפקידה כחברת כנסת.

בזק הייתה יו"רית משותפת של השדולה ללקויות למידה והפרעות קשב וריכוז. במסגרת זו פעלה לשינוי לשון הטופס לבקשת הקלה במס להורים לילדים בעלי לקויות למידה, לשון שמנעה מהורים לבקש את ההקלה המגיעה להם. כן פעלה להנגשת האבחונים הדידקטיים ליותר ילדים.

היא הייתה יו"רית משותפת גם של השדולה לפיתוח הגליל והשדולה למאבק בסחר בנשים ובזנות; חברה בשדולה החקלאית ובשדולת העסקים הקטנים; יו"ר אגודת הידידות ישראל-צ'ילה ויו"ר אגודת הידידות ישראל-מקסיקו.

לקראת הבחירות לכנסת העשרים וחמש, הודיעה כי לא תתמודד ברשימת יש עתיד לכנסת.

בינואר 2023 מונתה למנכ"לית החברה הכלכלית של הגליל העליון. במסגרת זו, קידמה בניית שכונות קהילתיות, תשתיות ציבוריות ומוקדי תיירות, ביניהם האקדמיה הקולינארית בקיבוץ גונן (במימון הקהילה היהודית JNF). כמו כן נאבקה למען שיקומם של לעצמאים ולעסקים בגבול הצפון, גייסה כספים לשיקומם והשיגה הרחבה של הזכאות למימון ממ"ד ע"ח המדינה מטווח של שני ק"מ מהגבול לטווח של חמישה ק"מ ממנו.

במאי 2025 הודיעה על הצטרפותה לרשימת הדמוקרטים בהנהגת יאיר גולן. בתקופה זו פעלה כנגד הפקעת קיבולת רכבת ישראל לצורך תגבור הרכבות להילולת רשב"י.

 חיים אישיים 
בזק היא תושבת היישוב יובלים. היא נשואה לזיו, בן קיבוץ איילת השחר, ואם לשלושה ילדים בעלי לקויות למידה, הלומדים בחינוך המיוחד.

 קישורים חיצוניים 


 הערות שוליים 

קטגוריה:דן (קיבוץ): אישים
קטגוריה:חברות הכנסת מטעם יש עתיד
קטגוריה:חברות הכנסת העשרים וארבע
קטגוריה:חברי הכנסת העשרים וארבע: חברי כנסת מכהנים במסגרת החוק הנורווגי
קטגוריה:יועצות ישראליות
קטגוריה:יועצים ישראלים
קטגוריה:חברי הכנסת מטעם יש עתיד
קטגוריה:חברי הכנסת העשרים וארבע
קטגוריה:חיילי חטיבת הנח"ל
קטגוריה:חיילות חטיבת הנח"ל
קטגוריה:מנהלות ישראליות
קטגוריה:מנהלים ישראלים
קטגוריה:בוגרות אוניברסיטת חיפה
קטגוריה:בוגרי אוניברסיטת חיפה
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:בוגרי תיכון אזורי עינות ירדן
קטגוריה:בוגרי השומר הצעיר
קטגוריה:בוגרות השומר הצעיר
קטגוריה:ישראלים שנולדו ב-1974
קטגוריה:ישראליות שנולדו ב-1974